Foto’s: Parys braai, Londen kook weens hoë temperatureInwoners soek lafenis in die fonteine van Aalborg in Denemarke. (Foto: Henning Bagger/AP) Parys en Londen maak reg vir rekord temperature wanneer die tweede hittegolf dié somer Brittanje en die Europese vasteland tref. In Parys kan die kwik Donderdag tot 42 °C styg weens warm, droë lug uit Afrika wat vasgekeer is tussen koue stormstelsels. In Londen word temperature voorspel wat by 39 °C kan draai, terwyl dele van Duitsland, België, Nederland, Luxembourg en Switserland regmaak vir temperature bó 40 °C. Klimaatswetenskaplikes waarsku dié temperature kan die nuwe standaard word. Gemagtigde Europa – waar lugverkoelers eintlik maar skaars is – is nie toegerus vir dié soort temperature wat die streek vandeesweek laat sweet nie. Toeriste spring sommer in fonteine om af te koel, terwyl die owerhede help om bejaardes, siekes en haweloses, die mense wat die swaarste onder die hittetoestande gebuk gaan, by te staan. Vrese bestaan dat die hittegolf die boogstutte van die reeds erg beskadigde Notre Dame-katedraal in Parys kan laat ineenstort. (Foto: Rafael Yaghobzadeh/AP) Intussen word berig dat Notre Dame in Parys, die katedraal wat vyf maande gelede in ŉ massiewe brand beskadig is, weens die hitte inmekaar kan stort. Philippe Villeneuve, hoofargitek wat betrokke is by die restourasie van die gebou, het gesê ná die brandbestrydingspogings is die klip- en messelwerk versadig met water. “Ek is bang dat wanneer die laste en messelwerk uitdroog, dit die bindingsvermoë en strukturele integriteit gaan verloor en dat die boogstutte dan skielik gaan meegee.” Villeneuve het gesê sensors is ná die brand op 15 April in die katedraal geplaas, maar daar was sedertdien nog geen beweging nie. Die brand het die dak van 850 jaar oue gebou verwoes. Die hittegolf oor westelike en sentraal-Europa bereik na verwagting vandag ŉ hoogtepunt. Frankryk se nasionale weerdiens het intussen 80 van sy 96 streke op ŉ gereedheidsgrondslag geplaas.